Ministeri Anne Bernerin toimien laillisuus aiotaan selvityttää perustuslakivaliokunnassa, kirjoittaa politiikan toimittaja Tommi Parkkonen.

Pääministeri Juha Sipilän (kesk) hallituksen yrittäjähenkisyyden ruumiillistuma, liikenne- ja viestintäministeri Anne Berner (kesk) on tullut tunnetuksi kovapäisenä ja suorasukaisena päättäjänä, joka ei juuri muiden mielipiteitä kuuntele.

Tämä tuli esiin esimerkiksi viime vuoden lopussa, kun Berner itsepintaisesti kieltäytyi kutsumasta koolle Finavian yhtiökokousta, jossa olisi voitu päättää mahdollisista kanteista miljoonatappioiden perimiseksi.

Kyse oli Finavian vuosina 2009-2011 tekemistä johdannaiskaupoista, joista oli tullut tappiota 34 miljoonaa euroa. Finavian silloinen hallitus päätti syyskuussa 2015 nostaa vahingonkorvauskanteen yhtiön entistä hallitusta ja eräitä yhtiön entisiä johtajia vastaan. Myös Finavian entinen tilintarkastustoimisto Deloitte & Touche haluttiin saada oikeudelliseen vastuuseen.

Finavia on lentoasema- ja lennonvarmistustoiminnasta vastaava valtionyhtiö, jonka omistajaohjauksesta vastaa liikenne- ja viestintäministeri - eli tällä hetkellä Anne Berner.

lll

Vahingonkorvausasialla oli kiire, sillä kanneoikeus oli vanhenemassa vuoden 2015 lopussa. Finavian hallitus kuitenkin perui yllättäen joulukuun alussa kanteet ministeri Bernerin suorittaman " omistajaohjauksen " jälkeen.

Tuolloin Finavian hallituksen puheenjohtaja Riitta Tiuraniemi syytti Berneriä hyvän hallinnon vastaisesta ja merkittävästä puuttumisesta Finavian toimintaan - ja protestina tälle Tiuraniemi erosi tehtävästään. Hän ei ole ainoa Finavian hallituksen jättänyt, joka on perustellut eroaan Bernerin toiminnalla.

Valtiontalouden tarkastusvirasto VTV kehotti tuolloin Finaviaa järjestämään yhtiökokouksen, jossa olisi voitu päättää mahdollisista vahingonkorvauskanteista, vaikka yhtiön hallitus ei niitä enää ajanutkaan. Yhtenä perusteluna yhtiökokoukselle VTV:llä oli myös prosessin saaminen läpinäkyväksi.

Liikenne- ja viestintäministeri Berner ei kuitenkaan suostunut kutsumaan koolle yhtiökokousta, vaikka perustuslaissa Suomen korkeimmaksi kansalliseksi tarkastusviranomaiseksi määritelty VTV sitä suorastaan vaati. Berner olisi voinut halutessaan järjestää yhtiökokouksen hyvinkin nopeasti, sillä Finavian omistajaohjauksesta vastaavana ministerinä hän hallitsee valtion täysin omistaman yhtiön koko osakekantaa.

Bernerin ylimalkaisen perustelun mukaan yhtiökokouksen järjestämiselle ei kuitenkaan ollut mitään tarvetta.

Niinpä kanneoikeus vanheni ja tappiot jäivät Finavian eli valtion eli veronmaksajien maksettaviksi. Myös tilintarkastustoimisto selvisi ilman oikeudenkäyntiä ja mahdollisia kymmenien miljoonien eurojen vahingonkorvauksia.

lll

VTV päätti oma-aloitteisesti käynnistää Finaviassa sekä liikenne- ja viestintäministeriössä varsin harvinaisen laillisuustarkastuksen. Virasto halusi selvittää muun muassa sen, onko Finavian tappiollisten johdannaiskauppojen selvittelyssä toimittu valtion - eli jälleen kerran veronmaksajien - edun mukaisesti.

Nyt selvitystyö on edennyt niin pitkälle, että eduskunnan tarkastusvaliokunta on saanut nähtäväkseen VTV:n alustavan raportin. Tarkastusvaliokunnalle kuuluvat valtion taloudenhoidon valvontaa koskevat asiat.

Iltalehden tietojen mukaan raportti moittii poikkeuksellisen kovin sanamuodoin Berneriä. Ministerin muun muassa todetaan puuttuneen rajusti Finavian toimintaan vastoin lähes kaikkia omistajaohjauksen pelisääntöjä. Erään tarkastusvaliokunnan jäsenen mukaan VTV:n raportti onkin " tosi rankkaa tekstiä " .

Samaisten Iltalehden tietojen mukaan tarkastusvaliokunnassa on väläytelty jopa kanteiden nostamista eli suomeksi sanottuna oikeuteen menemistä. Mistä Berneriä voitaisiin syyttää, onkin sitten vielä epäselvää. Pelkkä toimivallan ylittäminen ei vielä riittäne syyksi.

Joka tapauksessa tarkastusvaliokunta suunnittelee Bernerin Finavia-omistajaohjauksen laillisuuden selvittämistä ainakin " talon sisällä " eli eduskunnan perustuslakivaliokunnassa.

Viimeksi kun perustuslakivaliokunta pohti ministerin toimien laillisuutta, silloinen pääministeri Matti Vanhanen (kesk) oli lähellä päätyä vaalirahoituskohun keskeltä valtakunnanoikeuteen.

lll

Berner-asian poikkeuksellisuudesta ja arkaluonteisuudesta kertoo se, että VTV:n raportti on leimattu salaiseksi ja edes tarkastusvaliokunnan jäsenet eivät ole saaneet pitää asiaan liittyviä papereita, vaan ne kerättiin heiltä pois viime viikolla pidetyn kokouksen jälkeen.

Tämä ei ole normaalia toimintaa tarkastusvaliokunnassa.

VTV:n selvitystyö jatkuu edelleen eikä tarkastusvaliokunta käsitellyt Berneriä tiistain kokouksessaan. Eikä sitä tehdä torstainkaan yhteiskokouksessa valtiovarainvaliokunnan ja talousvaliokunnan kanssa, sillä sen aiheena ovat " veroparatiisit, veronkierto ja kansainvälinen verosuunnittelu " .

Toki joku ilkeämielisempi voisi ajatella, että juuri tuossa kokouksessa pitäisi keskustella nimenomaan liikenne- ja viestintäministeri Anne Berneristä (kesk).